B4-0685, 0686, 0687, 0688, 0689, 0690 ja 0691/98

Päätöslauselma Cardiffissa 15. ja 16. kesäkuuta 1998 järjestetyn Eurooppa-neuvoston kokouksen tuloksista

Euroopan parlamentti, joka

- ottaa huomioon Cardiffissa 15. ja 16. kesäkuuta 1998 järjestetyn Eurooppa-neuvoston kokouksen tulokset;

1. Ottaa huomioon valtion ja hallitusten päämiesten päätöksen toteuttaa toimielinten uudistus laajassa merkityksessä, jotta laajentuminen voisi tapahtua nopeasti parlamentin toistuvasti esittämän toiveen mukaisesti;

2. Toistaa olevansa valmis osallistumaan näiden uudistusten valmisteluun, joille on määritettävä tarkka aikataulu;

3. Vahvistaa toimivansa Euroopan ja kansalaisten lähentämiseksi; painottaa, että tämän tavoitteen saavuttamiseksi on vahvistettava yhdentymistä yhteisen ulko- ja turvallisuuspolitiikan sekä oikeus- ja sisäasiain alalla;

4. Pitää tervetulleena lokakuussa 1998 Itävallan puheenjohtajuuden aikana pidettävää epävirallista huippukokousta, jossa tarkastellaan tapoja lisätä EU:n merkitystä kansalaisten kannalta, sen lähentämistä kansalaisiin, sen tehokkuuden parantamista sekä valmistautumista laajentumiseen; toivoo siihen liittyen, että Eurooppa-neuvoston toimien, joilla pyritään lisäämään EU:n demokraattista legitiimiyttä ja toteuttamaan toissijaisuutta, pitäisi johtaa myös unionin toimielinten toiminnan tehostumiseen ja unionin politiikan vahvistumiseen;

Talouspolitiikka

5. Pitää myönteisenä sitä, että Cardiffin Eurooppa-neuvosto on Luxemburgissa päätettyä menettelyä jatkamalla arvioinut kansallisista työllistämissuunnitelmia ja näin nopeuttanut prosessia niiden täytäntöönpanolla; kehottaa jäsenvaltioita pikaisesti parantamaan ja toteuttamaan kansallisia työllistämissuunnitelmia ja niiden sisältämiä toimia;

6. Panee merkille suuntaviivat, jotka ohjaavat Eurooppa-neuvoston tulevia työllisyystoimia; niihin tulisi kuulua yhtäläisten mahdollisuuksien vahvistaminen; kehottaa kuitenkin muuntamaan nämä suuntaviivat toimia koskeviksi konkreettisiksi ehdotuksiksi;

7. Kehottaa komissiota ja neuvostoa työskentelemään samansuuntaisesti sekä työllisyyttä että makrotaloutta koskevien suuntaviivojen määrittämisessä, jotta odotettu kestävä kasvu muuntuisi työpaikoiksi;

8. Pitää myönteisenä siitä, että työmarkkinaosapuolet kutsuttiin Eurooppa-neuvoston kokouksen aattona keskustelemaan troikan kanssa ja on tyytyväinen tulevan puheenjohtajavaltio Itävallan aikomuksesta järjestää marraskuussa 1998 työmarkkinaosapuolien kanssa seminaari, jossa tutkitaan uusia keinoja parantaa sosiaalista vuoropuhelua;

9. Toteaa, että komission suositusluonnos talouspolitiikan laajoista suuntaviivoista on vesitetty jo ennen sen Eurooppa-neuvostolle esittämistä ja ettei siihen enää sisälly maittaisia suosituksia, vaikka talous- ja rahaliiton toimivuus edellyttääkin jäsenvaltioiden talouspolitiikan lujaa koordinointia;

Laajentuminen/Agenda 2000

10. Toteaa, että Cardiffin Eurooppa-neuvosto on hahmotellut aikataulun Agenda 2000 -ehdotuksille, jotka koskevat yhteisen maatalouspolitiikan uudistusta, rakenne- ja koheesiorahastoja sekä tulevaa rahoitusta, ja kehottaa tässä yhteydessä joulukuussa 1998 Wienissä järjestettävää Eurooppa-neuvoston kokousta tekemään näitä kysymyksiä koskevan poliittisen yleissopimuksen, mikä mahdollistaa kaikkien Agenda 2000 -asiakirjaan liittyvien lainsäädäntömenettelyjen loppuunsaattamisen hyvissä ajoin ennen seuraavia Euroopan parlamentin vaaleja;

Ympäristö

11. Katsoo niiltä osin, mikä koskee komission valmistelemaa kertomusta ympäristön ja kestävän kehityksen sisällyttämisestä yhteisön muuhun politiikkaan, että neuvoston pitäisi pyytää komissiota ehdottamaan sitovaa lainsäädäntöä ympäristön ja kestävän kehityksen sisällyttämisestä sekä kuluttajansuojasta puitedirektiivin muodossa; tämän alan kehitystä tulisi arvioida ja asianmukaiset päätökset tulisi tehdä joulukuussa 1998 Wienissä järjestettävässä Eurooppa-neuvoston kokouksessa;

Oikeus- ja sisäasiat

12. Toteaa, että neuvoston pyrkii kehittämään uuden huumeita koskevan strategian vuosille 2000 - 2004 ja kehottaa neuvostoa antamaan parlamentille tietoja ja kuulemaan sitä tästä ja kaikista muista oikeus- ja sisäasioihin liittyvistä aloitteista, joita se toteuttaa tulevaisuudessa yhteisön ulkopuolisten maiden kanssa;

13. Pahoittelee, että vastoin oikeutettuja odotuksia Europolin toiminta ei ala 1. heinäkuuta 1998, koska sen edellytyksenä on, että yleissopimuksen lisäksi myös pöytäkirja on täydellisesti ratifioitu; pahoittelee myös sitä, että Europol-sopimusta koskevassa Euroopan yhteisöjen tuomioistuimen toimivallan ja parlamentaarisen valvonnan kohdalla ei ole edistytty;

Ulkoasiat

14. Kehottaa neuvostoa ja jäsenvaltioita tekemään kaiken voitavansa, jotta Roomassa 15. kesäkuuta 1998 käynnistyneessä diplomaattikonferenssissa saadaan aikaan uskottava, tehokas ja riippumaton kansainvälinen rikostuomioistuin;

15. Pitää yleisesti myönteisinä 18. toukokuuta 1998 pidetyn EU:n ja Yhdysvaltojen huippukokouksen päätelmiä, ja erityisesti edistystä Helmsin-Burtonin ja D'Amaton lakien osalta, mutta valittaa tässä asiassa saavutetun kompromissin puutteita; toistaa vastustavansa voimakkaasti tämänkaltaisia eksterritoriaalisia lakeja ja vaatii Euroopan unionin yhteisen kannan tiukentamista tässä asiassa;

16. Pitää myönteisenä Cardiffin Eurooppa-neuvoston Kosovoa koskevassa julistuksessa esitettyä yhteistä kantaa sekä sitä, että Eurooppa-neuvosto tukee kaikkia mahdollisia toimia, jotka mahdollistavat voimakkaan ja nopean reagoinnin tilanteen kehittymiseen läheisessä yhteistyössä muiden kansainvälisten organisaatioiden kanssa;

17. Pitää tervetulleena puheenjohtajavaltio Ison-Britannian ja Yhdysvaltojen Lähi-idässä toteuttamia toimia, joiden tarkoituksena on saada kaikki osapuolet hyväksymään äskettäin Lontoossa pidetyissä tapaamisissa tehdyt Yhdysvaltojen ehdotukset;

18. Pyytää neuvostoa vastaamaan myönteisesti ja mahdollisimman pian Etelä-Afrikan uuteen kauppatarjoukseen ja vuorostaan parantamaan kauppatarjoustaan Etelä-Afrikalle, jotta neuvottelut voidaan saada pikaiseen ja tasapuoliseen päätökseen;

Muut asiat

19. Suhtautuu hyvin myönteisesti Eurooppa-neuvoston päätelmiin Irlannin rauhankehityksestä ja toivoo todella, että tämä kehitys voisi jatkua edelleen oikeaan suuntaan erityisesti asianmukaisten taloudellisten välineiden toteuttamisen ja Euroopan maiden solidaarisuuden ansiosta;

20. Kehottaa neuvostoa antamaan täyden tukensa Amsterdamin sopimuksen edellyttämälle parlamentin jäsenten yhteiselle ohjesäännölle; sitoutuu ohjesäännön valmistumista odotettaessa ottamaan käyttöön järjestelmän, jossa kaikki jäsenille maksettavat korvaukset perustuvat todellisiin kustannuksiin;

21. On pettynyt siitä, että sen jälkeen kun tuomioistuin antoi äskettäisen päätöksensä komission menojen oikeudellisista perustoista, neuvosto ja komissio eivät tehneet päätöstä EU:n ensisijaisten ohjelmien ja näihin ohjelmiin liittyvien toteuttamiskelpoisten hankkeiden toteutuksen oikeudellisista perustoista, vaikka näillä ohjelmilla ja hankkeilla on erityisen myönteinen vaikutus Euroopan kansalaisiin; kehottaa neuvostoa sopimaan kolmikantavuoropuhelun puitteissa keskipitkän aikavälin toimenpiteistä, jotta taataan erittäin tärkeiden hankkeiden rahoitus;

22. Kehottaa puhemiestään välittämään tämän päätöslauselman Eurooppa-neuvostolle, neuvostolle, komissiolle sekä jäsenvaltioiden parlamenteille.